CELEX: 32020D1237
Language: sk
Date: 2020-08-25 00:00:00
Title: Rozhodnutie Komisie (EÚ) 2020/1237 z 25. augusta 2020, ktorým sa Spojenému kráľovstvu povoľuje predĺženie určitých období uvedených v článkoch 3 a 11 nariadenia Európskeho parlamentu a Rady (EÚ) 2020/698 [oznámené pod číslom C(2020) 5757] (Iba anglické znenie je autentické)

31.8.2020   
               
               
                  SK
               
               
                  Úradný vestník Európskej únie
               
               
                  L 282/22
               
            
         ROZHODNUTIE KOMISIE (EÚ) 2020/1237
         z 25. augusta 2020,
         ktorým sa Spojenému kráľovstvu povoľuje predĺženie určitých období uvedených v článkoch 3 a 11 nariadenia Európskeho parlamentu a Rady (EÚ) 2020/698
         
            
               [oznámené pod číslom C(2020) 5757]
            
         
         (Iba anglické znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2020/698 z 25. mája 2020, ktorým sa stanovujú osobitné a dočasné opatrenia vzhľadom na výskyt ochorenia COVID‐19 týkajúce sa obnovenia alebo predĺženia platnosti niektorých osvedčení, licencií, preukazov a povolení a odloženia niektorých pravidelných kontrol a pravidelného výcviku v určitých oblastiach právnych predpisov v oblasti dopravy (1), a najmä na jeho článok 3 ods. 3 a článok 11 ods. 4, v spojení s článkom 131 Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu,
         keďže:
         
                     (1)
                  
                  
                     Článkom 3 ods. 1 nariadenia (EÚ) 2020/698 sa predlžuje platnosť vodičských preukazov, ktorá by inak už bola uplynula alebo by inak uplynula medzi 1. februárom 2020 a 31. augustom 2020.
                  
               
                     (2)
                  
                  
                     Článkom 11 ods. 2 nariadenia (EÚ) 2020/698 sa pre držiteľov preukazov rušňovodiča predlžujú lehoty na absolvovanie pravidelných prehliadok, ktoré by inak už boli uplynuli alebo by inak uplynuli medzi 1. marcom 2020 a 31. augustom 2020.
                  
               
                     (3)
                  
                  
                     Spojené kráľovstvo podalo listom z 31. júla 2020 odôvodnenú žiadosť o povolenie predĺžiť o štyri mesiace obdobie medzi 1. februárom 2020 a 31. augustom 2020, ktoré sa uvádza v článku 3 ods. 1 uvedeného nariadenia, a predĺžiť o štyri mesiace sedemmesačné obdobie, ktoré sa uvádza v tom istom článku 3 ods. 1 Spojené kráľovstvo podalo tým istým listom aj odôvodnenú žiadosť o povolenie predĺžiť o štyri mesiace obdobie medzi 1. marcom 2020 a 31. augustom 2020, ktoré sa uvádza v článku 11 ods. 2 uvedeného nariadenia.
                  
               
                     (4)
                  
                  
                     Pokiaľ ide o vodičské preukazy podľa smernice Európskeho parlamentu a Rady 2006/126/ES (2), je podľa informácií, ktoré poskytlo Spojené kráľovstvo, za vydávanie vodičských preukazov vo Veľkej Británii zodpovedná agentúra pre vydávanie vodičských preukazov (Driver and Vehicle Licensing Agency, DVLA), ktorá disponuje údajmi o 49 miliónoch držiteľov vodičských preukazov a viac než 40 miliónoch držiteľov zaevidovaných vozidiel. Agentúra DVLA dostáva každý mesiac v priemere okolo 1,6 milióna poštových zásielok. Hoci boli online kanály agentúry DVLA počas pandémie stále dostupné, existujú určité úkony, ktoré možno vykonať len podaním papierovej žiadosti so sprievodnou dokumentáciou. Za istých okolností medzi ne patrí aj obnovenie platnosti vodičských preukazov. Agentúra DVLA dostáva každý mesiac viac než 200 000 žiadostí o obnovenie platnosti, keď si vodiči musia obnoviť obdobie platnosti svojho vodičského preukazu alebo oprávnenia po dosiahnutí veku 70 rokov. Žiadosť v papierovej forme si podávajú aj vodiči z povolania, ktorí si potrebujú obnoviť platnosť oprávnenia na vedenie nákladných vozidiel a/alebo autobusov, ako aj osoby, ktoré si musia obnoviť platnosť vodičského preukazu so zdravotným obmedzením. Podľa Spojeného kráľovstva si spracúvanie žiadostí a vydávanie preukazov s obnovenou platnosťou vyžaduje značný počet pracovníkov prítomných v priestoroch agentúry DVLA na vydávanie preukazov. V Severnom Írsku vykonáva predĺženie platnosti vodičských preukazov agentúra pre vodičov a vozidlá (Driver and Vehicle Agency, DVA), ktorá čelí podobným obmedzeniam svojich možností týkajúcich sa obnovovania platnosti vodičských preukazov ako agentúra DVLA.
                  
               
                     (5)
                  
                  
                     Na zabránenie a obmedzenie šírenia ochorenia COVID-19 sa zaviedli požiadavky na zatvorenie niektorých podnikov a priestorov, ako aj na obmedzenie pohybu a zhromažďovania, a to v Anglicku a vo Walese 26. marca – nariadenia na ochranu zdravia, (obmedzenia z dôvodu koronavírusu) (Anglicko) 2020, nariadenia na ochranu zdravia, (obmedzenia z dôvodu koronavírusu) (Wales) 2020, v Škótsku 28. marca – nariadenia na ochranu zdravia, (obmedzenia z dôvodu koronavírusu) (Škótsko) 2020 a v Severnom Írsku 28. marca – nariadenia na ochranu zdravia (obmedzenia z dôvodu koronavírusu) (Severné Írsko) 2020.
                  
               
                     (6)
                  
                  
                     Podľa informácií, ktoré poskytlo Spojené kráľovstvo, má agentúra DVLA 6 000 zamestnancov, ktorí pracujú prevažne v jednej budove, kde sa uskutočňujú všetky úkony na vydávanie preukazov. Po zavedení obmedzení z dôvodu pandémie COVID-19 musela agentúra DVLA znížiť počet zamestnancov prítomných na pracovisku zo 6 000 na 800, pričom v počiatočných fázach týchto obmedzení bolo na pracovisku len 300 zamestnancov. Znamenalo to, že agentúra DVLA nebola schopná zvládnuť zvyčajný objem úkonov. Za normálnych okolností spracúva agentúra DVLA každý mesiac približne 140 000 papierových žiadostí o obnovenie platnosti. V apríli 2020 klesol počet spracovaných žiadostí pod 13 000, zatiaľ čo v máji 2020 ich bolo necelých 30 000.
                  
               
                     (7)
                  
                  
                     Hoci sa vynakladá maximálne úsilie na zvýšenie kapacity, zachovanie zákonom požadovaných opatrení na dodržanie fyzického odstupu má aj naďalej značný vplyv na počet pracovníkov, ktorý má agentúra DVLA v danom čase k dispozícii, aby mohla žiadosti spracovať. Vo Walese, kde má agentúra DVLA svoje priestory, sa zo zákona vyžaduje, aby organizácie prijali všetky primerané opatrenia na zachovanie odstupu dvoch metrov v špecifických priestoroch. Počet pracovníkov, ktorí sa v danom čase môžu nachádzať v priestoroch určených na vydávanie preukazov, je v súčasnosti obmedzený na približne 1 600, čo oproti situácii pred pandémiou COVID-19 predstavuje pokles o 75 %. V dôsledku toho je počet žiadostí o obnovenie platnosti, ktoré agentúra DVLA dokáže v súčasnosti vybaviť, výrazne nižší ako 200 000 za mesiac a k svojej zvyčajnej kapacite sa vráti najskôr až v roku 2021.
                  
               
                     (8)
                  
                  
                     Podľa informácií, ktoré poskytlo Spojené kráľovstvo, je súčasná prognóza taká, že od 1. septembra 2020 do 31. decembra 2020 dostane agentúra DVLA približne 1,5 milióna vodičských preukazov na obnovenie platnosti. V rámci toho agentúra DVLA očakáva, že každý mesiac dostane približne 200 000 žiadostí v papierovej forme.
                  
               
                     (9)
                  
                  
                     Podľa informácií, ktoré poskytlo Spojené kráľovstvo, agentúra DVLA naďalej zavádza ďalšie opatrenia na zmiernenie vplyvu značného výpadku pracovníkov. Tieto opatrenia však nepostačujú na to, aby sa agentúra DVLA mohla vrátiť k spracovaniu 200 000 papierových žiadostí o obnovenie platnosti mesačne. A to aj napriek tomu, že prijaté opatrenia sú komplexné a zahŕňajú prácu na zmeny s cieľom vybavovať žiadosti aj mimo bežného pracovného dňa, zvýšenie počtu pracovníkov a zabezpečenie ich ubytovania, ako aj prenájom dodatočných kancelárskych priestorov, aby sa väčší objem činnosti týkajúcej sa preukazov mohol vykonávať v súlade s platnými zákonmi o dodržiavaní bezpečnej vzdialenosti na zmiernenie vplyvov ochorenia COVID-19. Tieto opatrenia síce pomôžu návratu k normálnej kapacite v roku 2021, nebudú však stačiť na to, aby agentúra DVLA v období od septembra do decembra 2020 opäť dokázala každý mesiac obnoviť platnosť 200 000 preukazov na základe papierových žiadostí.
                  
               
                     (10)
                  
                  
                     Podľa informácií, ktoré poskytlo Spojené kráľovstvo, sa kancelárie agentúry DVA (Severné Írsko) 27. marca 2020 zatvorili a vybavovanie žiadostí v papierovej forme sa zastavilo. Zamestnanci, ktorí pracujú na diaľku, dokázali vybaviť žiadosti podané online kanálmi, ale nebolo možné spracovať žiadosti v papierovej forme. Agentúra DVA postupne zvyšuje počet zamestnancov, ktorí prichádzajú na pracovisko, aby spočiatku vybavovali žiadosti kľúčových pracovníkov, a zabezpečila dodatočné dočasné ubytovanie, aby zamestnanci pracujúci v úrade mohli dodržiavať fyzický odstup. Časť zamestnancov pracuje aj naďalej na diaľku. Hoci sa opatrenia uvoľňujú, niektoré obmedzenia, ktoré sú ešte v platnosti, spôsobujú problémy žiadateľom, ktorí sa potrebujú dostať k lekárom, aby získali lekárske potvrdenie na podporu svojej žiadosti o vodičský preukaz. Akékoľvek sprísnenie obmedzení by rovnako ako v prípade agentúry DVLA malo ďalší vplyv na schopnosť agentúry DVA vybavovať žiadosti.
                  
               
                     (11)
                  
                  
                     Podľa informácií, ktoré poskytlo Spojené kráľovstvo, ďalší faktor ovplyvňujúci návrat do normálneho stavu spočíva v tom, že mnohí vodiči si o obnovenie platnosti svojho preukazu nemohli požiadať. V marci 2020 bolo určitým skupinám osôb vrátane tých, ktoré sa považujú za osobitne ohrozené závažným ochorením COVID-19 alebo sú mimoriadne klinicky zraniteľné, odporúčané dodržiavať prísnejšie opatrenia s cieľom izolovať sa od ostatných. Títo vodiči si nemohli vybaviť potrebnú papierovú dokumentáciu alebo absolvovať posúdenie zdravotného stavu, aby mohli podať papierovú žiadosť o obnovenie platnosti svojho vodičského preukazu. Hoci sa obmedzenia v Spojenom kráľovstve uvoľňujú a vodiči môžu pokračovať v každodenných činnostiach, niektoré opatrenia zostávajú v platnosti. Znamená to, že niektorí z týchto vodičov stále nemôžu poskytnúť všetku potrebnú dokumentáciu potrebnú na podanie platnej žiadosti o obnovenie platnosti. Okrem toho sa obmedzenia v jednotlivých krajinách Spojeného kráľovstva uvoľňujú rôznym tempom, čím sa situácia ešte viac komplikuje.
                  
               
                     (12)
                  
                  
                     Podľa informácií, ktoré poskytlo Spojené kráľovstvo, osoby vo veku 70 rokov a staršie, ako aj osoby s chronickými zdravotnými problémami môžu podľa svojho želania minimalizovať kontakt s inými ľuďmi a radšej nenavštevovať poštu a nepoužívať kabíny s fotoautomatom s cieľom získať potrebnú dokumentáciu na skompletizovanie papierovej žiadosti. Predpokladá sa, že v období od septembra 2020 do 31. decembra 2020 bude potrebovať obnovu platnosti približne 650 000 vodičov vo veku 70 rokov alebo starších. Znamená to, že ak nedôjde k ďalšiemu predĺženiu tohto obdobia, niektorí z týchto 650 000 vodičov by od septembra 2020 mohli prísť o oprávnenie viesť motorové vozidlo.
                  
               
                     (13)
                  
                  
                     Pokiaľ ide o absolvovanie pravidelných prehliadok rušňovodičov podľa smernice Európskeho parlamentu a Rady 2007/59/ES (3), Spojené kráľovstvo sa domnieva, že aj po 31. auguste 2020 bude pravdepodobne neuskutočniteľné, aspoň v prípade niektorých rušňovodičov.
                  
               
                     (14)
                  
                  
                     Podľa informácií, ktoré poskytlo Spojené kráľovstvo, bolo v období od 26. marca 2020 do 4. júla 2020 pozastavené značné množstvo pravidelných lekárskych prehliadok rušňovodičov z dôvodu prísnych opatrení, ktoré zaviedla vláda s cieľom zabrániť šíreniu ochorenia COVID-19. Začiatkom mája 2020 sa obmedzenia začali uvoľňovať a pravidelné lekárske prehliadky sa odvtedy opäť postupne realizujú. Spojené kráľovstvo vydalo usmernenie týkajúce sa spôsobu vykonávania pravidelných prehliadok popri uplatňovaní aktuálnych opatrení na kontrolu ochorenia COVID-19. Uvoľnenie pravidiel obmedzujúcich fyzický kontakt síce umožnilo uskutočniť niektoré pravidelné prehliadky, no pozastavenie mnohých naplánovaných prehliadok v období od marca 2020 do júla 2020 viedlo k tomu, že sa navŕšil počet lekárskych prehliadok, ktoré ešte bude treba absolvovať.
                  
               
                     (15)
                  
                  
                     Podľa informácií, ktoré poskytlo Spojené kráľovstvo, zvýšenie počtu nevybavených (odložených) lekárskych prehliadok znamená, že do konca decembra 2020 bude potrebné vykonať ďalších 162 pravidelných lekárskych prehliadok mesačne nad rámec priemerného počtu 250 lekárskych prehliadok. Z toho vyplynie ďalší nápor na pracovné zaťaženie lekárov, ktorí tieto pravidelné prehliadky vykonávajú, pričom sa od rušňovodičov vyžaduje, aby sa do zdravotných stredísk presúvali na veľké vzdialenosti, ak sú práve v mieste ich bydliska zavedené opatrenia na obmedzenie pohybu.
                  
               
                     (16)
                  
                  
                     Podľa informácií, ktoré poskytlo Spojené kráľovstvo, sa v rámci postupov určených na kontrolu zdravotnej a odbornej spôsobilosti rušňovodičov vybaví menej prípadov než zvyčajne, a to v dôsledku obmedzení týkajúcich sa fyzického odstupu a ďalších požiadaviek na dezinfekciu. Tým sa sťažuje zvládnutie nahromadených odložených pravidelných prehliadok. Okrem toho možno očakávať, že určitý počet rušňovodičov sa naďalej nebude môcť dostaviť do zdravotného alebo výcvikového strediska z dôvodu ich klinickej zraniteľnosti, kým bude COVID-19 prítomný v širšej populácii.
                  
               
                     (17)
                  
                  
                     Spojenému kráľovstvu by sa preto malo povoliť, aby predĺžilo obdobie medzi 1. februárom 2020 a 31. augustom 2020 uvedené v článku 3 ods. 1 nariadenia (EÚ) 2020/698 a sedemmesačné obdobie uvedené v rovnakom článku. Spojenému kráľovstvu by sa malo povoliť, aby obdobie medzi 1. marcom 2020 a 31. augustom 2020 uvedené v článku 11 ods. 2 nariadenia (EÚ) 2020/698 predĺžilo o štyri mesiace,
                  
               PRIJALA TOTO ROZHODNUTIE:
         
            Článok 1
            Spojenému kráľovstvu sa povoľujú tieto predĺženia období uvedených v článku 3 ods. 1 a článku 11 ods. 2 nariadenia (EÚ) 2020/698:
            
                        a)
                     
                     
                        obdobie medzi 1. februárom 2020 a 31. augustom 2020 uvedené v článku 3 ods. 1 nariadenia (EÚ) 2020/698 sa predlžuje o štyri mesiace;
                     
                  
                        b)
                     
                     
                        sedemmesačné obdobie uvedené v článku 3 ods. 1 nariadenia (EÚ) 2020/698 sa predlžuje o štyri mesiace;
                     
                  
                        c)
                     
                     
                        obdobie medzi 1. marcom 2020 a 31. augustom 2020 uvedené v článku 11 ods. 2 nariadenia (EÚ) 2020/698 sa predlžuje o štyri mesiace.
                     
                  
         
            Článok 2
            Toto rozhodnutie je určené Spojenému kráľovstvu Veľkej Británie a Severného Írska.
         
         
            V Bruseli 25. augusta 2020
            
               
                  Za Komisiu
               
               Adina-Ioana VALEAN
               
                  členka Komisie
               
            
         
         
            (1)  Ú. v. EÚ L 165, 27.5.2020, s. 10.
         
            (2)  Smernica Európskeho parlamentu a Rady 2006/126/ES z 20. decembra 2006 o vodičských preukazoch (Ú. v. EÚ L 403, 30.12.2006, s. 18).
         
            (3)  Smernica Európskeho parlamentu a Rady 2007/59/ES z 23. októbra 2007 o certifikácii rušňovodičov rušňov a vlakov v železničnom systéme v Spoločenstve (Ú. v. EÚ L 315, 3.12.2007, s. 51).